Hawn min jgħid li l-festi huma biss skuża għall-birra u tbaħrit – kważi inkonvenjent soċjali li jkollok tissaporti. Meta tikkunsidra l-ħin, il-flus, u r-riżorsi kollha li tinvolvi festa, ma naħsibx li huwa raġunament li jagħmel sens. Jekk wieħed irid joħroġ u jiddeverti, għandu ħafna minn fejn jagħżel. Il-mod li bih wieħed jipparteċipa (jew ma jipparteċipax) fil-festa huwa indikatur importanti mhux biss tal-individwu, iżda tal-komunità li wieħed jopera fiha. Jekk naraw l-argument minn lenti opposta, nistgħu ngħidu li l-festa hija lenti qawwija fuq il-komunita li tkun qed torganizzaha. Il-festa hija l-karta tal-identità tan-nies li jagħmluha. Ejja nieħdu ftit eżempji ħfief. Ħarsu lejn il-festi f'irħula bħal Ħaż-Żebbuġ, l-Imqabba u l-Qrendi, fejn il-kultura tan-nar tiddomina l-festa, u ħarsu lejn festa bħal San Gejtanu l-Ħamrun li hi festa tal-marċ (u xmajjar ta' birra). Jew inkella festi mgħobbijin bi storja bħal San Duminku u San Pawl il-Belt, ma' festi 'ġodda' bħall-Fgura jew il-Kunċizzjoni l-Ħamrun. Kull festa għandha l-identità unika tagħha. Ħudu ftit paċenzja bija...hawnhekk nixtieq indaħħal biċċtejn Fid-29 ta' Lulju ġie rrapurtat fil-gazzetti lokali li xi ħadd / wħud tefgħu biċċiet tal-bacon ġewwa l-kopji tal-Koran fl-Isptar Mater Dei bħala ritaljazzjoni kontra l-qtil ta' Dun Jacques Hamel ġewwa Franza. Għal min forsi ma fehemx l-insult, il- huwa ikel projbit fil-kultura Iżlamika. Il-ġest kien wieħed ta' terroriżmu kulturali. Jekk tiftakru wkoll, f'Jannar ta' din is-sena xi 'patrijotti' Maltin bdew iqassmu ftajjar bil-majjal bħala protesta kontra xi Musulmani li kienu qed jitolbu x-xatt tal-Imsida. Donnu l-Malti jemmen li 'the bacon is mightier than the sword'. Hawnhekk jiflaħ pinta Cisk. Cisk. Kull min għex barra jaf x'iġifieri li toħroġ tixrob u tkun mejjet (imma MEJJET) għal pinta Cisk. Tgħiduli, ma teżistix birra oħra? Iva, iżda mhux l-istess ħaġa – mhux Cisk. Dan bħalma t-Taljani jinsistu li l-Kinnie u l-Chinotto huma l-istess ħaġa...tkun tixtieq iddaħħal l-Inkwiżizzjoni sempliċiment biex tikkundanahom għall-ereżija. Qbadt partikolarment mac-Cisk għal żewġ raġunijiet. L-ewwel nies, huwa xorb projbit mill-Islam, bħal kull forma t'alkoħol. Apparti minn hekk, hija x-xarba sinonima mal-festi. Jien li mrobbi bil-festa ta' San Gejtanu l-Ħamrun naf biżżejjed kemm hi sagra c-Cisk. (Nota: intom li tordnaw l-Heineken, nispera li tinnutaw il-ħarsa ta' disprezz totali tal-barman għax 1.) ikollu jfittixha taħt il-munzell Cisk 2.) tfakkru fil-kedda żejda li ħa filgħodu għax Farsons ma jġibhiex, u dawk il-fliexken tal-ħġieġ huma tqal seba' dimonji.) Fhiex tidħol ic-Cisk mal- Ic-Cisk, bħall-projbizzjoni tal-majjal fl-Iżlam, hi indikatur kulturali. Id-dritt li tgawdi pinta Ciska kiesħa f'nofs il-marċ ta' filgħodu huwa sagrosant daqs id-dritt li wieħed ma jiekolx M'għandix dubju li min tefa' l- fil-Koran kien qed iħossu li ddefenda lill-kultura ta' pajjiżu; li wera s-supremazija tal-identita Maltija permezz ta' ġest tant 'nobbli'. Frankament, nippreferi niddefendi l-identità Maltija tiegħi billi nieħu pinta Cisk mal-ħbieb fil-marċ ta' filgħodu. U jekk hemm xi ħadd Musulman, jew hu minn fejn hu, u jrid jiġi jieħu mqar flixkun ilma u jiċċelebra magħna...merħba bih. Nota żgħira: Niskuża ruħi għar-reklam gratis li tajt liċ-Cisk, iżda dan hu prodott li laħaq livell kulturali lil hinn min-negozju, bħalma ngħidu aħna l-Hoover ( ), u Biro (pinna). Viva ċ-Cisk! Viva Malta!
Bacon, Cisk u San Gejtanu